Kvinne forsøkt ranet på kjøpesentertoalett
Gjerningsmennene er beskrevet som fire ungdommer i 14-15-årsalderen. To gutter og to jenter. De hadde maskert seg med skjerf, eller munnbind, og truet med en pistol. Ransforsøket skjedde like før klokken 16 på House of Oslo i Ruseløkkeveien i Vika. - Kvinnen tok tak i munnbindet til en av gjerningsmennene og dro det vekk. Da stakk alle fire fra stedet, forteller operasjonsleder Even Jørstad til VG.De kastet også fra seg pistolen, som viste seg å være et luftvåpen. Kvinnen varslet vektere, men ville ikke anmelde saken. Hun var borte fra stedet da politiet kom frem. - Vi oppfordret kvinnen til å ta kontakt med oss, forteller Jørstad. Oslo-politiet har stort fokus på personran for tiden, og ønsker å stanse den bekymringsfulle utviklingen. - Vi vil opprette en sak på dette uansett, opplyser Jørstad.Tall fra Oslo-politiet viser at det ble registrert 103 anmeldelser på ran i september, og i oktober hadde antallet økt til 120. Tallet på ran i november går politiet foreløpig ikke ut med. I fjor var tallet for september og oktober henholdsvis 57 og 78. To kvinner ble i helgen slått til blods og ranet i Oslo sentrum. Politiet hadde mandag ingen konkrete mistenkte i noen av sakene. Natt til onsdag ble tre gutter slått ned og fratatt penger og en iPhone på Røa, og natt til torsdag ble en mann slått i hodet og ranet på Europarådets Plass ved Jernbanetorget i 01.40-tiden.
Fire ungdommer forsøkte torsdag ettermiddag å rane en kvinne inne på toalettet til et kjøpesenter i Oslo.